Tämä Euroopan komission kertomus on jatkoa edellisille, vuosia 2016, 2017 ja 2018 koskeville kertomuksille ja sisältää tietoa merellä tapahtuvan öljyn- ja kaasunporaustoiminnan turvallisuudesta Euroopan unionissa (EU) vuonna 2019.

Kertomuksen oikeusperusta on merellä tapahtuvan öljyn- ja kaasunporaustoiminnan turvallisuudesta ja direktiivin 2004/35/EY muuttamisesta 12 päivänä kesäkuuta 2013 annettu Euroopan parlamentin ja neuvoston direktiivi 2013/30/EU, jäljempänä ’OSD-direktiivi’ (Offshore Safety Directive). Kyseisellä säädöksellä pyritään varmistamaan merellä tapahtuvassa öljyn- ja kaasunporaustoiminnassa korkea turvallisuuden taso, joka hyödyttää i) työntekijöitä, ii) ympäristöä, iii) merellä tapahtuvassa poraustoiminnassa käytettäviä lauttoja ja laitteita sekä iv) taloudellista toimintaa, kuten kalastusta ja matkailua. Direktiivillä, sellaisena kuin jäsenvaltiot panevat sen täytäntöön, autetaan i) ehkäisemään suuronnettomuuksia, ii) vähentämään vaaratilanteita ja iii) varmistamaan onnettomuuksien ja vaaratilanteiden tehokkaat seurantatoimet niiden vaikutusten lieventämiseksi.

Edellisten kertomusten tavoin tämän vuosittaisen kertomuksen tarkoituksena on i) tarjota tietoja Euroopan unionissa sijaitsevien laitteistojen lukumäärästä ja tyypistä, ii) antaa tietoja vaaratilanteista näissä laitteistoissa ja iii) arvioida merellä tapahtuvan öljyn- ja kaasunporaustoiminnan tuloksia turvallisuuden alalla. Jokaisen uuden kertomuksen myötä kehityssuuntausten analysoinnista saadaan merkityksellisempiä tuloksia. Lisäksi vuosikertomusten avulla seurataan turvallisuuden alan tulosten kehittymistä jäsenvaltioiden merellä tapahtuvassa öljyn- ja kaasunporaustoiminnassa.

Tämä kertomus perustuu OSD-direktiivin vaatimusten mukaisesti jäsenvaltioiden vuosittaisiin kertomuksiin ja niiden ilmoittamiin tietoihin. Komissio on saanut raportteja Alankomailta, Bulgarialta, Espanjalta, Irlannilta, Italialta, Kreikalta, Kroatialta, Kyprokselta, Latvialta, Maltalta, Portugalilta, Puolalta, Ranskalta, Romanialta, Saksalta, Tanskalta ja Yhdistyneeltä kuningaskunnalta (joka oli yhä EU:n jäsenvaltio vuonna 2019). Suurin osa laitteistoista sijaitsee Pohjanmerellä ja Atlantin valtamerellä (366 laitteistoa), kun taas Välimerellä sijaitsee 165 laitteistoa, Mustallamerellä yhdeksän ja Itämerellä kaksi.

Jäsenvaltioiden toimivaltaiset viranomaiset tarkastivat 337 lainkäyttöalueillaan merellä sijaitsevaa laitteistoa vuonna 2019. Tiettyjen vaaratilanteiden jälkeen kolme jäsenvaltiota (Yhdistynyt kuningaskunta, Italia ja Romania) suoritti tutkintatoimia raportointikauden aikana. Yhdistynyt kuningaskunta suoritti 39 tutkintaa turvallisuutta ja ympäristöä koskevien huolenaiheiden takia ja kaksi tutkintaa suuronnettomuuksien takia. Italia suoritti yhden suuronnettomuuden tutkinnan (ei tutkintoja turvallisuutta ja ympäristöä koskevien huolenaiheiden takia), ja Romania suoritti yhden tutkinnan turvallisuutta ja ympäristöä koskevien huolenaiheiden takia.

2. OIKEUSPERUSTA

OSD-direktiivin 25 artiklan mukaan komission on julkaistava vuosittainen kertomus merellä tapahtuvan öljyn- ja kaasunporaustoiminnan turvallisuudesta ja ympäristövaikutuksista jäsenvaltioiden toimittamien tietojen perusteella. Jäsenvaltioiden on toimitettava komissiolle vuosittainen kertomus, jossa on OSD-direktiivin liitteessä IX (3 kohta) määritetyt tiedot.

Jäsenvaltioiden 25 artiklan nojalla toimittamissa vuosittaisissa kertomuksissa on oltava vähintään seuraavat tiedot:

a) laitteistojen lukumäärä, ikä ja sijainti

b) suoritettujen tarkastusten ja tutkintojen lukumäärä ja tyyppi, mahdollisten täytäntöönpanotoimien tai tuomioiden lisäksi

c) tiedot vaaratilanteista 23 artiklassa vaaditun yhteisen raportointijärjestelmän mukaisesti

d) merkittävät muutokset meriä koskevassa sääntelykehyksessä

e) merellä tapahtuvan öljyn- ja kaasunporaustoiminnan suorituskyky.

Määräaika, johon mennessä jäsenvaltioiden on julkaistava vaaditut tiedot, on raportointikautta seuraavan vuoden kesäkuun 1. päivä (esimerkiksi vuoden 2019 osalta 1. kesäkuuta 2020).

Jäsenvaltioiden on käytettävä raportoinnissa yhteistä mallia, joka on vahvistettu 13 päivänä lokakuuta 2014 annetulla komission täytäntöönpanoasetuksella (EU) N:o 1112/2014. Täytäntöönpanoasetuksessa vahvistetaan yhteiset mallit seuraaville toimille: i) suuronnettomuusvaarojen indikaattoreita koskevien tietojen jakaminen merellä toimivien öljyn- ja kaasunporauslaitteistojen toiminnanharjoittajien ja omistajien kesken; ja ii) suuronnettomuusvaarojen indikaattoreita koskevien tietojen julkaiseminen jäsenvaltioiden toimesta. Komission 25. marraskuuta 2015 antamassa ohjeasiakirjassa annetaan tarkempia lisätietoja täytäntöönpanoasetuksesta ja selitetään, miten raportointimallia käytetään.

3. MENETELMÄ JA JÄSENVALTIOILTA SAATAVAT TIEDOT

OSD-direktiivin liitteen IX (3 kohta) mukaisesti jäsenvaltiot ovat velvollisia toimittamaan selkeästi määritettyjä tietoja vaaratilanteista merialueiden öljy- ja kaasusektorillaan käyttäen täytäntöönpanoasetuksessa (EU) N:o 1112/2014 vahvistettuja malleja. Toimitettavien tietojen on sisällettävä tietoja EU:ssa merellä toimivista öljyn- ja kaasunporauslaitteistoista, esimerkiksi niiden lukumäärä, tyyppi, sijainti ja ikä. Jäsenvaltioiden kertomuksissa on myös annettava tietoja i) merellä tehtyjen tarkastusten, tutkintojen ja täytäntöönpanotoimien lukumäärästä, ii) vaaratilanteiden lukumäärästä luokkaa kohti sekä iii) loukkaantumisten lukumäärästä.

Yksittäisiä jäsenvaltioita koskevien tietojen lisäksi komissio on arvioinut porausalueiden tuloksia turvallisuuden alalla. Tässä tarkoituksessa komissio sisällyttää i) Saksan, Tanskan, Ranskan, Yhdistyneen kuningaskunnan, Irlannin ja Alankomaat Pohjanmeren ja Atlantin alueeseen, ii) Espanjan, Kreikan, Kroatian, Kyproksen, Italian ja Maltan Välimeren alueeseen, iii) Bulgarian ja Romanian Mustanmeren alueeseen ja iv) Latvian ja Puolan Itämeren alueeseen..

Vuoden 2019 vuosittaista kertomustaan varten komissio on käyttänyt Alankomaiden, Bulgarian, Espanjan, Irlannin, Italian, Kreikan, Kroatian, Kyproksen, Puolan, Ranskan, Romanian, Saksan, Tanskan ja Yhdistyneen kuningaskunnan toimittamia tietoja. Muut jäsenvaltiot eivät toimineet merellä tapahtuvan öljyn- ja kaasunporauksen sektorilla tai eivät toimittaneet tämän kertomuksen kannalta merkityksellisiä tietoja.